Kristján Þór Júlíusson, sjávarútvegs- og landbúnaðarráðherra, ætlar ekki að sækjast eftir endurkjöri í komandi alþingiskosningum. Þetta kemur fram í viðtali við Kristján í Morgunblaðinu í dag.
Kristján Þór hefur setið á þingi fyrir Norðausturkjördæmi frá árinu 2007, hann er núverandi oddviti Sjálfstæðisflokksins í kjördæminu og fyrsti þingmaður þess. Hann hefur gegnt ráðherraembætti frá árinu 2013. Fyrst sem heilbrigðisráðherra, síðan mennta- og menningarmálaráðherra og nú sjávarútvegs- og landbúnaðarráðherra.
Nú stendur yfir aðalfundur kjördæmisráðs Sjálfstæðisflokksins í Norðausturkjördæmi þar sem tekin verður afstaða til tillögu stjórnar kjördæmisráðsins um hvort haldið verði prófkjör í kjördæminu eða stillt upp á lista.
Kristján Þór Júlíusson, sjávarútvegs- og landbúnaðarráðherra, ætlar ekki að sækjast eftir endurkjöri í komandi alþingiskosningum, hann hefur setið á þingi í fjórtán ár og gegnt þremur ráðherraembættum.